HTC พุ่งแรงกว่า 9% ทุบสถิติ “ออลไทม์ไฮ” โบรกฯเชียร์ซื้อ ชูเป้า 35 บ. คาดกำไรปีนี้โตเด่น
HTC พุ่งแรงกว่า 9% ทุบสถิติ "ออลไทม์ไฮ" โบรกฯเชียร์ซื้อ ชูเป้า 35 บ. คาดกำไรปีนี้โตเด่น โดยล่าสุด ณ เวลา 14.59 น. อยู่ที่ 26 บาท บวก 2.20 บาท หรือ 9.24% สูงสุดที่ 26.25 บาท ต่ำสุดที่ 24.50 บาท ด้วยมูลค่าซื้อขาย 97.97 ล้านบาท
1 ก.พ. 2561

ผู้สื่อข่าวรายงานว่า ราคาหุ้น บริษัท หาดทิพย์ จำกัด (มหาชน) หรือ HTC ล่าสุด ณ เวลา 14.59 น. อยู่ที่ 26 บาท บวก 2.20 บาท หรือ 9.24% สูงสุดที่ 26.25 บาท ต่ำสุดที่ 24.50 บาท ด้วยมูลค่าซื้อขาย 97.97 ล้านบาท

ทั้งนี้ ราคาหุ้น HTC ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 22 ธ.ค. 2531
ด้าน บล.กรุงศรี จำกัด ระบุในบทวิเคราะห์ (1 ก.พ.) แนะนำ “ซื้อ” ราคาเป้าหมาย 35 บาท โดยเลือก HTC เป็น Top Pick ของธุรกิจเครื่องดื่มในปีนี้ เนื่องจากเป็นบริษัทที่คาดว่าจะได้ประโยชน์มากที่สุดจากการลอยตัวราคาน้ำตาลในประเทศ อีกทั้งปีนี้คาดกำไรสุทธิประมาณ 384 ล้านบาท (EPS =1.9บาท) เพิ่มขึ้น 40% จากช่วงเดียวกันเมื่อปีก่อน ขณะที่ Valuation ยังถูกมี PE ต่ำเพียง 12 เท่า เทียบกับค่าเฉลี่ยของกลุ่มที่ 22 เท่า
 